Oud-polisiekaptein sterf tydens huisroofAndré ‘Fabby’ Fabricius. Foto: Paula Roeland. Een van die land se beste polisiemanne, ŉ goeie vriend en ŉ kranige rugbyspeler is op ŉ baie slegte manier van ons weggevat. Só beskryf ŉ jarelange vriend die dood van André ‘Fabby’ Fabricius nadat hy Dinsdag tydens ŉ huisroof in Johannesburg geskiet is. Fabricius (51) was ‘n beampte met die rang van kaptein by die destydse moord-en-roofeenheid in Pretoria. Lt.kol. Katlego Mogale, Gautengse polisiewoordvoerder, het aan Maroela Media gesê die gesin is Dinsdag in die vroeë oggendure in hul huis in Linden in Randburg oorval. “Die huiseienaar het ŉ geraas gehoor en op die grondverdieping gaan ondersoek instel toe hy op drie gewapende mans afgekom het,” het Mogale gesê. “Een van die verdagtes het op hom geskiet en hom noodlottig gewond.” Fabricius se vrou en seun is vasgebind terwyl die verdagtes die huis geplunder het. Mogale het gesê die verdagtes het met ŉ skootrekenaar, ŉ tabletrekenaar en selfone van die toneel gevlug. “Fabby het in 1982 matrikuleer aan Hoërskool Wonderboom in Pretoria, waarna hy met sy loopbaan in die Suid-Afrikaanse polisiediens begin het,” het Welmar O’ Reilly aan Maroela Media gesê. Fabricius het vinnig in sy polisieloopbaan uitgeblink en is in die Pretoriase moord-en-roofeenheid opgeneem “omdat hy so goed was”, en het tot die rang van kaptein gevorder. Hy het in 2005/2006 die polisiediens verlaat om aan te sluit by ŉ privaat veiligheidsmaatskappy in Johannesburg. “Hy was ŉ fantastiese mens, altyd opgeruimd en vriendelik,” het O’ Reilly bygevoeg. “Buiten ŉ puik speurder en goeie vriend, was hy ook ŉ skitterende skrumskakel. Ons het saam rugby gespeel van skooldae af. Hy het Noord-Transvaal-skolerugby en o.20 gespeel en ook ŉ paar keer in die Carltonbekerreeks vir die Bobbies uitgedraf. Hy het ook later ŉ paar wedstryde vir die Lare gespeel.” O Reilly het gesê Fabricius was bemind in al die kringe waar hy beweeg het. “Hy was een van die bestes.” Fabricius laat sy vrou Rista en seun Dario (13) agter. Die polisie ondersoek ŉ saak van moord. Niemand is nog in verband met die voorval in hegtenis geneem nie.